**Lumina ultimelor flori**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să fie vina toamnei ce știu că îi plăcea,

A razelor de Soare și-a strălucirii lor

În trecerea prin norii ce par a le veghea

Căderea spre pământul de ele cerșetor?

Ori, poate-atâtea frunze ce cad, și cad, și mor,

Să fie vinovate și gândul să-mi dezmierde

Cu amintiri din vremea când florile de dor

Priveau, cu duioșie, spre zări cuprinse-n verde.

Dar dacă-i vina zilei, dar dacă-i vinovat

Doar vântul ce înclină și umple de fiori

O lume-n care toamna iubirea a lăsat

Ca ultimă lumină a ultimelor flori?

Nu știu de vină cine-i, dar e ceva lumesc

Și-n visul meu apare, mai des decât oricând,

Spunându-mi că-i aproape, eu doar să-mi amintesc

De roza ce se-nalță prin florile de gând.